Hibiskusfees by Suid-Natal Primêr | News24
Hibiskusfees by Suid-Natal Primêr
Foto: verskaf Die hoogtepunt van die fees is ongetwyfeld twee optredes deur die sanger Steve Hofmeyr (bo), Vrydag 11 en Saterdag 12 Maart in die saal van die Hoërskool Suid-Natal.
VIR die Primêre Skool Suid-Natal is die drie dae 10, 11 en 12 Maart iets baie spesiaal. Dit is wanneer die skool sy Hibiskusfees 2016 hou, en dis duidelik dat niks ontsien is om hierdie fees die "moeder" van alle feeste te maak nie.
Die verrigtinge begin vandag (Donderdag) in die saal van die Hoërskool Suid-Natal met 'n talentfees vir kore en individue. Kos sal van ses-
uur die aand af te koop wees, en die konsert begin om half-sewe. Die koste is R20 vir volwassenes en R5 vir skoolkinders.
Die hoogtepunt is ongetwyfeld twee optredes deur die sanger Steve Hofmeyr, Vrydag 11 en Saterdag 12 Maart in die saal van die Hoërskool Suid-Natal. Die deure vir albei konserte open om kwart-oor sewe die aand. Die koste is R120 per persoon, en daar is bespreekte sitplekke beskikbaar. Kos sal van ses-uur af te koop wees. Die Hoërskool Suid-Natal se adres is Unitystraat 12, Port Shepstone.
As daar nou een Afrikaanse kunstenaar is wat geen bekendstelling nodig het nie, is dit Hofmeyr. Hy is 'n kontroversiële figuur - skrywer, kunstenaar, TV- en film-akteur, en kultuur-aktivis. Bowenal is hy een van die ikoniese en bekendste Afrikaanse sangers, en is sy vertonings uiters professioneel. Sy twee konserte is gulde geleenthede vir die mense van die Suidkus om hierdie top-sanger in aksie te sien, wat ongetwyfeld liedjies van sy jongste CD, If You Could Read My Mind, 'n "country"-versameling, sal sing. Sy mega-treffer Pampoen is waarskynlik ook op die lys. Konserte om nie mis te loop nie.
Die fees sluit Saterdag af met 'n Hibiskus-familiedag by die Laerskool Suid-Natal wat spesiaal gereël is vir gesinne om hulself te gaan bederf en 'n genotvolle dag saam te hê. Die hekke open om 10 uur die oggend. Die toegang is R5 per persoon, en R20 per motor wat binne parkeer word. Die attraksies is amper te veel om op te noem - 'n potjiekoskompetisie (geen inskrywingsfooi, maar die potjie moet geskenk om verkoop te word), spookhuis, vlooi- en kunsmark, speelgrond, tombola, water-glybane en -balle, viertrek-motorfietse, springkastele, kunstenaars, lekker kos en netbal- en vlugbal-wedstryde. Ouers en sake-ondernemings kan inskryf teen R10 per speler. Suid-Natal Primêr is in Prince Olafstraat, Port Shepstone.
Inskrywings vir die potjiekos-kompetisie kan by Natashia van der Riet by 031 305 8831 of 082 359 4005 ingedien word. Ander besonderhede kan verkry word by Wim by 076 549 8941 of Annelize by 039 682 6220.